সিরিয়ার হামায় নিরাপত্তাবাহিনীর গুলিতে সরকারবিরোধী ১৪ জন আন্দোলনকারী নিহত হয়েছেন বলে জানিয়েছেন দেশটির মানবাধিকার কর্মীরা। এ ঘটনায় আরো ৩৫জন আহত হয়েছে বলে জানিয়েছেন মানবাধিকার কর্মী রামি আব্দুল রহমান। দেশটির মধ্যাঞ্চলীয় শহর হামায় দ্বিতীয় দিনের মতো সংঘর্ষ চলছিল। শহরের বাসিন্দারা টায়ার জ্বালিয়ে ও সড়ক অবরোধ তৈরি করে শহরে সেনা ট্যাংক প্রবেশে বাধা দেওয়ার চেষ্টা করে। সরকারী ট্যাংক বহর শহরটিকে ঘিরে  রেখেছে। এর আগে শহরটি থেকে ২০ জনকে গ্রেপ্তার করে নিরাপত্তাবাহিনী। শহরের মাঝ বরাবর বয়ে যাওয়া ওরোনন্টেস নদীর উত্তর পাশের দুটি এলাকায় সংঘর্ষের ঘটনাটি ঘটে বলে স্থানীয় অধিবাসীরা জানান।